**PROGRAM RADA SOCIJALNIH RADNIKA**

**U RESURSNIM CENTRIMA**

1. **OPŠTE INFORMACIJE**

Socijalni radnik[[1]](#footnote-1) je stručnjak koji se bavi pojedincima, porodicama i grupama u nastojanju da zadovolji njihove osnovne potrebe u cilju opšteg blagostanja. Rad socijalnog radnika je interakcijski dio porodice, lokalne zajednice i socijalnog sistema.

Socijalni rad se realizuje autentičnim metodama i tehnikama djelovanjem na tri nivoa: na nivou ustanove, na nivou porodice i na nivou lokalne zajednice.

• U resursnom centru, socijalni rad je dio jedinstvenog socijalnog sistema zasnovan na naučnim znanjima i iskustvima. Cilj mu je da prevenira socijalni rizik, stvori uslove i pruži podršku učenicima koji se nalaze u različitim socijalnim problemima ili su skloni rizičnim ponašanjima. Svojim stručnim znanjem, kroz savjetodavni i terapeutski rad pruža stručnu pomoć djeci i roditeljima, i sarađuje sa zaposlenima u Centru. Na nivou ustanove socijalni radnik informiše nastavnika o kulturnim, ekonomskim, porodičnim i zdravstvenim faktorima koji utiču na razvoj i ponašanje učenika; detektuje probleme sa kojima se učenici suočavaju; pružaju pomoć nastavnicima u rješavanju aktuelnih problema i svakodnevno razmjenjuju informacije sa svima koji su uključeni u rad sa učenicima,

• Rad sa porodicom realizuje se kroz individualna i grupna savjetovanja, kao sistem podrške za roditelje kroz interaktivne radionice, usluge praćenje socijalne sigurnosti porodice, kućne posjete itd.

• Rad u okviru lokalne zajednice ima za cilj veću vidljivost ustanove i socijalnu uključenost učenika u samu zajednicu. Obuhvata saradnju sa: vaspitno–obrazovnim ustanovama, komisijama za usmjeravanje djece sa posebnim obrazovnim potrebama, Centrima za socijalni rad, Zavodom za školstvo, Ministarstvom prosvjete, nauke i inovacija, Ombudsmanom, Centrom za stručno obrazovanje i Ispitnim centrom.

U okviru rada resursnih centara realizuje se program osnovnoškolskog i srednjoškolskog obrazovanja učenika, internatski smještaj za vrijeme školovanja učenika koji dolaze iz drugih opština, podrška djeci u inkluzvnom obrazovanju, kao i Program rane intervencije.

U obrazovnom sistemu Crne Gore trenutno rade četiri socijalna radnika, u Resursnim centrima u Podgorici i Kotoru.

1. **Ciljevi rada socijalnog radnika u resursnim centrima**

Ciljevi rada socijalnog radnika u resursnimcentrima ostvaruju se kroz individualni i grupni rad/saradnju sa učenicima, roditeljima, upravom Centra, pedagozima, psiholozima, defektolozima, nastavnicima, saradnicima (medicinskim sestrama, fizijatrom fizioterapeutima), pravnom i računovodstvenom službom. U ostvarivanju ciljeva svog rada, socijalni radnik usko sarađuje sa PP službom.

Ciljevi rada socijalnog radnika u Resursnom centru su:

* Obezbjeđivanje optimalnih uslova za cjelokupan razvoj ličnosti učenika;
* Podsticanje socijalnog razvoja učenika;
* Unapređivanje socijalnih prava i pravde za učenike;
* Unapređivanje sveukupnog funkcionisanja učenika kroz detaljnije upoznavanje uslova u kojima žive oni i njihove porodice;
* Razvijanje socijalnih politika i programa koji doprinose poboljšanju kvaliteta života učenika;
* Razvijanje saradnje roditelja i Centra kroz obrazovanje roditelja za odgovorno roditeljstvo;
* Unapređivanje i podsticanje saradnje sa svim činiocima od značaja unutar ustanove i van nje koji doprinose uspješnom razvoju učenika;
* Unapređivanje vaspitno-obrazovnog rada Centra na osnovu sprovođenja analitičko-istraživačkog, edukativnog i javno informativnog rada socijalnog radnika.

1. **Principi rada socijalnog radnika**

Rad socijalnog radnika u Resursnom centru zasniva se na principima profesionalne prakse socijalnog rada, uz uvažavanje profesionalnih vrijednosti i poštovanje načela etičnosti.

* *Princip naučnosti* – socijalni rad mora se oslanjati na dostignuća naučnih disciplina. Nužno je da se socijalni radnik u interpretaciji rezultata i činjenica do kojih dolazi rukovodi strukom.
* *Princip individualnosti* – podrazumijeva usklađivanje zahtjeva prema svakom učeniku u skladu sa njihovim mogućnostima, jer svaki učenik ima posebne sposobnosti i interesovanja.
* *Princip timskog rada* – timski rad i saradnja sa stručnim saradnicima, nastavnicima i upravom preduslov je za uspješno djelovanje u svim aktivnostima koji su od značaja za učenje, napredovanje i kvalitetniji boravak učenika u Resursnom centru.
* *Princip zaštite ličnosti* *i njene privatnosti* – socijalni radnik u Resursnom centru mora osigurati zaštitu ličnosti i privatnosti svih učesnika u vaspitno-obrazovnom procesu, posebno učenika. Različiti podaci koje u svom radu sakupljaju, primjenom metoda i tehnika koje koriste na profesionalan način, moraju se dobijati uz saglasnost roditelja ili staratelja i samo uz poštovanje propisanih procedura za njihovo čuvanje i korišćenje. Socijalni radnik je obavezan da čuva povjerljive podatke od neovlašćenog korišćenja i zloupotrebe. Podaci koji su dobijeni mogu se koristiti samo u cilju unapređivanja razvoja učenika ili ustanove.
* *Princip realnosti* – socijalni radnik određuje prioritete svog djelovanja shodno problemima koji zahtijevaju hitno rješenje.
* *Princip sveobuhvatnosti* – socijalni radnik mora se baviti otežavajućim i olakšavajućim okolnostima, u kojima funkcioniše porodica učenika.
* *Princip jedinstvenog djelovanja svih činilaca vaspitno–obrazovnog procesa* – socijalni radnik ima zadatak da svojim stručnim djelovanjem u Resursnom centru utiče na jedinstvenu usmjerenost svih vaspitnih činilaca (škola/predškolska ustanova, porodica, zdravstvene i socijalne ustanove i druge institucije od značaja).
* *Princip blagovremenosti* – kontinuiranim praćenjem socijalne sigurnosti učenika i njihovih porodica socijalni radnik blagovremeno interveniše u rješavanju izazova i problema socijalne prirode.
* *Princip kontinuiranog profesionalnog razvoja* – socijalni radnik aktivno učestvuje u realizaciji aktivnosti profesionalnog razvoja na nivou Centra, kao i radu strukovnih udruženja ili drugih udruženja profesionalaca iz oblasti socijalnog rada i obrazovanja. Kontinuirani profesionalan razvoj nužan je uslov da se osigura kvalitet raznovrsnih usluga koje socijalni radnik obezbjeđuje učenicima, roditeljima i nastavnicima da razvijaju svoje potencijale.

1. **Osnovne aktivnosti socijalnog radnika**

U cilju razvoja svih potencijala učenika (fizičkih, intelektualnih, socijalnih, emocionalnih i dr.), ciljevi rada socijalnog radnika u Resursnom centru realizuju se kroz sljedeće grupe aktivnosti:

* *Planiranje i programiranje* – u cilju efikasnog djelovanja socijalni radnik planira i programira aktivnosti rada sa učenicima, nastavnicima, roditeljima i upravom Centra.
* *Socijalno analitičke aktivnosti* – redovno i na adekvatan način informiše porodicu o činjenicama i pojavama u vezi sa ponašanjem učenika;
* *Pokretačke aktivnosti* – organizuje, unapređuje i podstiče dobrovoljne socijalno-humanitarne aktivnosti;
* *Akciono istraživačke aktivnosti* – prikuplja, analizira i obrađuje podatke dobijene samostalno ili u komunikaciji sa nastavnicima, drugim stručnim saradnicima škole, roditeljima, učenicima, drugim institucijama ili organizacijama;
* *Preventivne aktivnosti* – realizuje preventivne aktivnosti i pokreće teme koje su u skladu sa potrebama, uzrastom i interesovanjima učenika;
* *Kurativne aktivnosti* – terapeutsko djelovanje korišćenjem socioterapijskih metoda u radu sa učenicima i njihovim roditeljima;
* *Administrativno-dokumentacione aktivnosti* – učestvuje u izradi strateških dokumenata škole (godišnji program rada škole, program razvoja, pravilnici, protokoli...).

1. **Rad u programu Rana intervencija**

U programu rane intervencije za djecu od 0 do 6 godina socijalni radnik učestvuje u radu multidisciplinarnog tima saradnika (defektolozi, psiholog, pedagog, fizioterapeuti, doktor fizijatar, vaspitači i medicinsko osoblje), kroz pružanje psiho-socijalne podrške roditeljima, kućne posjete i sl. U okviru podrške socijalni radnik upućuje roditelje prema drugim službama obrazovnog, zdravstvenog i sistema socijalne i dječje zaštite na nivou opštine ili države. Sarađuje sa Centrima za socijalni rad u cilju regulisanja prava na povremeni smještaj djece i roditelja iz drugih opština, uključenih u Program rane intervencije.

1. **Podrška inkluzivnom obrazovanju**

Podrška inkluzivnom obrazovanjupodrazumijevasavjetodavno/instruktivniradkoji socijalni radnik pruža u okviru stručnog tima učenicima i nastavnicima iz redovnog sistema. Izvještaje o realizovanim tretmanima socijalni radnik dostavlja Ministarstvu prosvjete nauke i inovacija i Zavodu za školstvo.

1. **PODRUČJA RADA SOCIJALNOG RADNIKA**

Socijalni radnik sve aktivnosti realizuje kroz područja rada: Planiranje, programiranje i organizacija vaspitno-obrazovnog rada; Podržavanje, usmjeravanje i praćenje socijalnog razvoja učenika kroz neposredni rad sa učenicima, roditeljima, nastavnicima, rukovodiocem i drugim osobljem Resursnog centra; Istraživanje, praćenje i procjenjivanje vaspitno-obrazovnog rada; Kontinuirani profesionalni razvoj na nivou Resursnog centra; Saradnja sa drugim vaspitno-obrazovnim ustanovama, nadležnim institucijama i organizacijama u zajednici. Socijalni radnici aktivno učestvuju u Programu rane intervencije i podrške inkluzivnom obrazovanju.

1. **Planiranje, programiranje i organizacija vaspitno-obrazovnog rada**

Planiranje i programiranje rada sa učenicima, roditeljima, zaposlenima, kao i lokalnom zajednicom ima za cilj planiranje sljedećih aktivnosti na nivou Resursnog centra u cilju što veće socijalne uključenosti i osamostaljivanja učenika sa smetnjama u razvoju.

* Učešće u izradi godišnjeg plana i programa rada Resursnog centra;
* Učešće u izradi i realizaciji plana za sprovođenje akcionih istraživanja u Resursnom centru u cilju utvrđivanja mišljenja učenika, nastavnika i roditelja o pitanjima značajnim za razvoj Centra;
* Učešće u izradi i realizaciji plana edukativnih aktivnosti (radionice, predavanja itd.) za učenike, nastavnike i roditelje;
* Učešće u izradi i realizaciji IPP, IROP-a, i ITP-a za učenike;
* Izrada godišnjeg plana rada socijalnog radnika;
* Izrada plana socijalnih akcija;
* Izrada plana kućnih posjeta porodicama djece i učenika;
* Izrada plana posjeta drugim vaspitno-obrazovnim ustanovama;
* Izrada LPPR.

1. **Usmjeravanje, podržavanje i praćenje socijalnog razvoja učenika kroz neposredni rad sa učenicima, roditeljima/starateljima, nastavnicima, rukovodiocem i drugim osobljem Resursnog centra**

Ovo područje rada socijalnog radnika usmjereno je na pružanje podrške nastavnicima, učenicima, roditeljima, upravi Centra, stručnim saradnicima i drugom osoblju u organizaciji i realizaciji vaspitno-obrazovnog rada u Centru.

*Stručna pomoć i podrška nastavnicima u procesu organizacije i realizacije vaspitno - obrazovnog rada*

* Informisanje nastavnika o specifičnostima učenika i njihovih porodica koje utiču na postignuće/školski uspjeh;
* Konsultacije sa defektolozima i nastavnicima u cilju praćenja vaspitno-obrazovnog rada (stanje učenika, razlozi nedolaska u školu, zdravstveni problemi, razmjena informacija i dr);
* Učestvovanje u radu multidiciplinarnog terapijskog tima;
* Pružanje pomoći nastavnicima u usmjeravanju i praćenju razvoja učenika sa problemima u ponašanju, emocionalnim smetnjama, teškoćama u prilagođavanju;
* Pružanje podrške nastavnicima za intervencije u kriznim situacijama.

*Podrška učenicima u cilju ostvarivanja njihovih optimalnih razvojnih mogućnosti i obrazovno -vaspitnih postignuća*

* Izrada socijalnih anamneza za svakog učenika;
* Identifikovanje učenika koji žive u neprimjerenim socio-ekonomskim uslovima i izrada izvještaja radi daljeg postupanja;
* Praćenje socijalne sigurnosti učenika;
* Identifikovanje neadekvatnih oblika ponašanja učenika kako bi se obezbijedila podrška u prevazilaženju problema;
* Identifikovanje činioca koji uzrokuju ili doprinose niskom stepenu motivacije i lošem obrazovnom postignuću učenika;
* Individualno i grupno savjetovanje učenika;
* Identifikovanje različitih interesovanja i mogućnosti učenika u cilju njihovog uključivanja u vanškolske aktivnosti;
* Rad na uključivanju učenika u grupne aktivnosti u cilju razvoja socijalnih vještina;
* Realizacija aktivnosti profesionalne orijentacije učenika;
* Pružanje pomoći u adaptaciji učenika na novu sredinu;
* Pružanje intervencija u kriznim situacijama, uključujući procjenu bezbjednosti;
* Učešće u planiranju i organizaciji ljetovanja/zimovanja, ekskurzija, izleta;
* Formiranje dosijea za svakog učenika (rješenje o usmjeravanju, rješenje o troškovima smještaja, izvod iz matične knjige rođenih, izvještaj stručnih saradnika, dopis prema matičnom Centru za socijalni rad, prepiske, roditeljske izjave i saglasnosti, zapisnik sa individualnog roditeljskog sastanka).

*Saradnja i pružanje stručne podrške roditeljima/starateljima*

* Podsticanje roditelja da postanu aktivni učesnici u školskim aktivnostima i da uspostave partnerstvo sa školom;
* Pružanje psihosocijalne podrške roditeljima – individualno savjetovanje;
* Pružanje psihosocijalne podrške roditeljima učenika (grupni rad);
* Saradnja sa roditeljima u cilju ostvarivanja prava iz oblasti socijalne i dječje zaštite;
* Saradnja sa Savjetom roditelja, po potrebi;
* Učešće na opštem roditeljskom sastanku;
* Učešće na odjeljenjskim roditeljskim sastancima, po potrebi;
* Saradnja sa roditeljima na saniranju nepovoljnih socijalnih uslova života i rada učenika;
* Kućne posjete porodicama učenika;
* Identifikovanje otežavajućih okolnosti u funkcionisanju porodice i pružanje pomoći na prevazilaženju istih;

*Rad sa upravom, stručnim saradnicima i drugim osobljem Resursnog centra*

Saradnja sa stručnom službom, saradnicima i upravom Centra u cilju stvaranja optimalnih uslova za razvoj učenika i ostvarivanje vaspitno-obrazovnog rada odvija se kroz formu: usmenih konsultacija, rada u timovima na nivou Centra, osmišljavanje inovativnih ideja za pružanje dodatnih usluga i servisa, organizovanje socijalnih akcija, rješavanje aktuelnih problema socijalne prirode, pisanja izvještaja i sl.

* Učešće u izradi i realizaciji plana rada stručnih aktiva;
* Učešće u formiranju odjeljenja u skladu sa pedagoškim standardima;
* Učešće u radu Tima za izradu godišnjeg plana i programa rada Centra;
* Učešće u radu Tima za samoevaluaciju rada Centra;
* Učešće u radu Tima za analizu izvještaja eksternog utvrđivanja kvaliteta rada

Centra;

* Učešće u radu Tima za pisanje projekata;
* Učešće u radu Tima za inkluzivno obrazovanje;
* Učešće u radu Tima za profesionalni razvoj nastavnika na nivou Centra;
* Učešće u radu Tima za profesionalnu orijentaciju;
* Učešće u radu Tima za prevenciju i postupanje u slučajevima pojave nasilja i vandalizma;
* Učešće u radu Komisije za polaganje stručnih ispita socijalnog radnika-pripravnika;
* Učešće u radu radu Komisije za upis učenika u I razred OŠ;
* Učešće u radu Komisije za upis učenika u I razred SSŠ.

1. **Istraživanje, praćenje i procjenjivanje vaspitno-obrazovnog rada**

Istraživanje u cjelini ima za cilj obezbjeđivanje stalnog i stručnog praćenja kvaliteta vaspitno-obrazovnog rada, ali i učešće socijalnog radnika u unapređivanju vaspitno-obrazovnog rada Centra.

Karakteristike istraživanja koja pokreću i realizuju socijalni radnici analiziraju se sa stanovišta prirode problema proučavanja, svrhe istraživanja, uzorka/ispitanika, metoda i tehnika prikupljanja i obrade podataka.

* Realizovanje istraživanja kojima se utvrđuju mišljenja i stavovi učenika, nastavnika i roditelja o pitanjima značajnim za smještaj i školovanje učenika u Centru;
* Učešće u realizaciji istraživanja koje organizuju Ministarstvo prosvjete, nauke i inovacija, Zavod za školstvo, Centar za stručno obrazovanje i druge relevantne institucije;
* Učešće u realizaciji samoevaluacije rada Centra i predlaganje mjera za unapređivanje kvaliteta rada;
* Praćenje realizacije plana inkluzivnog obrazovanja i predlaganje mjera za poboljšanje kvaliteta, po potrebi;
* Praćenje realizacije plana rada Učeničkog parlamenta i predlaganje mjera za poboljšanje kvaliteta, po potrebi.

1. **Kontinuirani profesionalni razvoj**

Kontinuirani profesionalni razvoj doprinosi jačanju ličnih i profesionalnih kompetencija svih zaposlenih. Za socijalnog radnika to je nužan uslov kako bi pružili adekvatnu stručnu pomoć učenicima, roditeljima i nastavnicima.

* Učešće u realizaciji aktivnosti PRNC;
* Upoznavanje nastavnika sa saznanjima iz oblasti socijalnog rada koja su od značaja za rad sa učenicima kroz aktivnosti PRNC;
* Permanentno profesionalno usavršavanje kroz kontinuirano praćenje savremenih promjena u teoriji i praksi socijalnog rada na nivou Centra i van njega;
* U vidu mentorstva prenosi znanja i iskustva socijalnim radnicima na stručnom osposobljavanju, kao i studentima na praktičnoj nastavi;
* Učesšće u radu strukovnih udruženja;
* Izrada i ažuriranje dokumentacije o svom profesionalnom razvoju.

1. **Saradnja sa drugim vaspitno-obrazovnim ustanovama, nadležnim institucijama i organizacijama u zajednici**

Saradnja sa drugim centarima, školama kao i institucijama ostvaruje se u cilju realizacije planiranih aktivnosti i razmjeni iskustava među navedenim činiocima.

* Saradnja sa lokalnom zajednicom i svim njenim akterima;
* Saradnja sa zdravstvenim institucijama, prvenstveno Centrom za autizam i domovima zdravlja;
* Saradnja sa Centrima za socijalni rad i sa drugim ustanovama socijalne i dječje zaštite;
* Rad u Komisijama za usmjeravanje djece sa posebnim obrazovnim potrebama;
* Saradnja sa školama i predškolskim ustanovama;
* Saradnja sa nevladinim organizacijama.

Socijalni radnik vodi službene zabilješke o saradnji, a relevantne podatke prima i obrađuje u skladu sa profesionalnom etikom.

1. **USLOVI RADA SOCIJALNOG RADNIKA**

Odgovarajući materijalno-tehnički uslovi neophodni su za kvalitetan rad socijalnog radnika u Resursnom centru. To podrazumijeva adekvatno opremljenu kancelariju, namještaj i računarsku opremu neophodnu za uspješnu realizaciju programskih aktivnosti. Socijalni radnik treba da radi u zasebnoj prostoriji, u cilju očuvanja privatnosti učenika i njihovih roditelja.

Značaj socijalnog rada u vaspitno-obrazovnim ustanovama važno je da afirmiše uprava Centra i pruži socijalnim radnicima adekvatnu podršku i pristup svim resursima koji su od značaja za unapređivanje njihovih profesionalnih kompetencija, a u cilju poboljšanja kvaliteta života učenika i njihovih porodica.

**LITERATURA**

* *Program stručnih službi u predškolskim/školskim ustanovama*, Zavod za školstvo, Podgorica, 2008.
* *Standardi i indikatori kvaliteta rada stručnih saradnika (samoevaluacija, interna i eksterna evaluacija)*, Zavod za školstvo, Podgorica, 2023.
* Čekerevac, A.: *Socijalni rad u obrazovanju*, Čigoja, Beograd, 1998.
* Nedeljković, Iv R.:*Socijalni rad,* Zavod za proučavanje problema grada Beograda, Beograd, 1982.
* Nedeljković, Iv R: *Socijalna politika i socijalni rad*, Čigoja, Beograd, 1998.

**Program rada socijalnih radnika u Resursnim centrima** uradila je Komisija u sastavu:

Marijana Ivanović Marković

Svetlana Radović

Admir Hadžibegović

1. Svi izrazi koji se u ovom dokumentu koriste u muškom rodu, obuhvataju iste izraze u ženskom rodu. [↑](#footnote-ref-1)